Predkladacia správa

Nadväzne na  uznesenie vlády Slovenskej republiky č. 262 z 2. apríla 2003 bod A., podľa ktorého vláda súhlasila s projektom oddlženia zdravotníckych zariadení a zdravotných poisťovní – 1. fáza, Ministerstvo financií SR vypracovalo predkladané nariadenie vlády Slovenskej republiky o zániku daňového nedoplatku  zodpovedajúceho nezaplatenej sankcii prislúchajúcej k zaplatenej dani.

Nariadenie vlády ustanovuje podmienky zániku daňového nedoplatku evidovaného k  31. októbru 2005  a zodpovedajúceho nezaplateným penále, pokute a zvýšeniu dane, ktoré boli vyrubené alebo uložené               do 31. decembra 2003, ako aj  sankčnému úroku a pokute, ktoré boli vyrubené alebo uložené od 1. januára 2004  a ktoré prislúchajú k dani z príjmov zo závislej činnosti zaplatenej do 31. decembra 2004, ktorá bola ako daňový nedoplatok evidovaná voči štátnym zdravotníckym zariadeniam, štátnym zdravotníckym zariadeniam, ktoré boli podľa zákona  č. 416/2001 Z. z. o prechode niektorých povinností z orgánov štátnej správy na obce a vyššie územné celky v znení neskorších predpisov  delimitované na obce a na vyššie územné celky alebo ktoré boli podľa zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov transformované na neziskové organizácie. Proces oddlženia sa začal realizovať  úhradou nedoplatkov na dani z príjmov zo závislej činnosti – istine, evidovanej voči uvedeným zdravotníckym zariadeniam. Predmetom oddlženia však neboli sankcie, ktoré sa vzťahujú k istine, ktorá bola evidovaná ako daňový nedoplatok voči štátnym zdravotníckym zariadeniam, a preto túto skutočnosť rieši navrhované nariadenie.

Návrh nariadenia vlády si nevyžaduje zvýšené výdavky zo štátneho rozpočtu, rozpočtov obcí a vyšších územných celkov, naopak predovšetkým na základe dohody boli zabezpečené príjmy do štátneho rozpočtu. Nemá dopady na zamestnanosť, environmentálnu oblasť a na podnikateľské prostredie, preto sa doložka finančných, ekonomických, enviromentálnych vplyvov, vplyvov na zamestnannosť a podnikateľské prostredie nevyhotovuje. 

	Návrh nariadenia vlády sa predkladá na rokovanie vlády Slovenskej republiky po prerokovaní v Legislatívnej rade vlády Slovenskej republiky dňa 6. septembra 2005. V predkladanom znení sú zapracované všetky pripomienky z rokovania Legislatívnej rady vlády Slovenskej republiky.